Πληροφορίες: Σ. Γεωργοπούλου

**ΚΑΤΕΠΕΙΓΟΝ**

**Αθήνα: 12.09.2016**

**Αρ. Πρωτ.:1280**

**ΠΡΟΣ**

* **κ. Μ. Καραμεσίνη, Διοικήτρια ΟΑΕΔ**
* **-κ. Γ. Κατρούγκαλο, Υπουργό Εργασίας, Κοινωνικής Ασφάλισης και Κοινωνικής Αλληλεγγύης**
* **κ. Α. Νεφελούδη, Γ.Γ. Υπουργείου Εργασίας, Κοινωνικής Ασφάλισης Κοινωνικής Αλληλεγγύης**

Κοιν.

* Πρόεδρο και Μέλη Διαρκούς Επιτροπής Κοινωνικών Υποθέσεων της Βουλής
* Φορείς - Μέλη Ε.Σ.Α.μεΑ.

**ΘΕΜΑ: «Άμεση έκδοση των αποτελεσμάτων της προκήρυξης (έτους 2014) του δημοσίου τομέα του ν.2643/98»**

***Κυρία Διοικήτρια,***

***Κύριε Υπουργέ,***

***Κύριε Γενικέ,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) που αποτελεί το τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.07.96)Κοινωνικό Εταίρο της ελληνικής Πολιτείας σε ζητήματα αναπηρίας, με την παρούσα επιστολή της θέλει να σας εκφράσει την έντονη διαμαρτυρία της διότι τα αποτελέσματα της τελευταίας προκήρυξης του ν.2643/98 για τις θέσεις του δημοσίου τομέα (άρθρο 3 ) έχουν καθυστερήσει ιδιαίτερα, δεδομένου ότι η προκήρυξη δημοσιοποιήθηκε τον Δεκέμβριο του 2014 και τα αποτελέσματα της εκκρεμούν μέχρι σήμερα.

Όπως ήδη γνωρίζετε, ο ν.2643/98 είναι ο μοναδικός νόμος που παρέχει μία στοιχειώδη προστασία στα άτομα με αναπηρία και τις οικογένειές τους σε αυτή την παρατεταμένη περίοδο της οικονομικής κρίσης. Επίσης είναι γνωστό ότι ο νόμος προβλέπει τη διεξαγωγή μιας πρόσκλησης ανά έτος. Εντούτοις από τη έναρξη ισχύος του νόμου το 1998 έως σήμερα διενεργήθηκαν μόνο 5 προκηρύξεις και συγκεκριμένα τα έτη 1998, 2002, 2004, 2008 και το 2014.

Για τους ανωτέρου λόγους και δεδομένης της δύσκολης οικονομικής συγκυρίας και της αύξησης του ποσοστού ανεργίας που πλήττει πρώτα και κύρια τα άτομα με αναπηρία, χρόνιες παθήσεις και τις οικογένειες τους, με την παρούσα επιστολή ζητάμε οι υπηρεσίες του ΟΑΕΔ άμεσα και χωρίς περαιτέρω καθυστέρηση να προβούν στην έκδοση των αποτελεσμάτων της τελευταίας προκήρυξης του δημοσίου τομέα του ν. 2643/98.

Ο διορισμός όλων ανεξαιρέτως των επιτυχόντων της προκήρυξης του 2014 του ν. 2643/98 αποτελεί πρώτα και κύρια ηθική υποχρέωση της Πολιτείας, η οποία θα έπρεπε λόγω της εντεινόμενης οικονομικής κρίσης να έχει ήδη λάβει ιδιαίτερα μέριμνα για την αντιμετώπιση της ανεργίας των ατόμων με αναπηρία και τη προστασία των αναφαίρετων ανθρωπίνων και κοινωνικών δικαιωμάτων τους.

Ελπίζουμε ότι θα ανταποκριθείτε θετικά και γρήγορα στο δίκαιο αίτημα του αναπηρικού κινήματος.

**Με εκτίμηση,**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**